Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar tel. 254-348
i fra Tomislav Ćurić knjižničar
Zadar, 12 . veljače 2012.

8(108)2012.

Evanđelje Mk 1,40-45 I odmah nesta s njega gube i očisti se. Čitanje svetog Evanđelja po Marku U ono vrijeme: Dođe k Isusu neki gubavac, klekne i zamoli: »Ako hoćeš, možeš me očistiti!« Isus ganut pruži ruku, dotače ga se pa će mu: »Hoću, budi čist!« I odmah nesta s njega gube i očisti se. Isus se otrese na nj i odmah ga otpravi riječima: »Pazi, nikomu ništa ne kazuj, nego idi, pokaži se svećeniku i prinesi za svoje očišćenje što propisa Mojsije, njima za svjedočanstvo.« Ali čim iziđe, stane on uvelike pripovijedati i razglašavati događaj tako da Isus više nije mogao javno ući u grad, nego se zadržavao vani na samotnim mjestima. I dolažahu k njemu odasvud. Riječ Gospodnja.

Dobar Isusov glas i
danas treba širiti
Isus ne želi propagandu niti senzaciju. «Pazi se! Ne pričaj nikomu o tome!» Isus neće niti provokacije: «Pokaži se svećenicima i prinesi dar za ozdravljenje koji je Mojsija odredio. To treba biti za dokaz njima o mom poštivanju zakona.» Isus neće da se dobro pokvari kroz senzaciju i provokaciju ili da se dobro spriječi. Ipak je važno da se dobar glas Isusov širi, kako bi i dans ljudi mogli njemu vjerovati i naći ozdravljenje kroz njega.
P. Alois Kraxner, veljača 2000. Prevela Katica Kiš

NAŠI ODNOSI PREMA BOLESNIMA I GREŠNICIMA LIJEČENJE LJUBAVLJU, A NE ZAKONOM (Mk 1,40 – 45)
Isusu je čovjek ispred svakog zakona i propisa. Time Isus skreće pozornost na dostojanstvo čovjeka. Nikoga se ne može izjednačiti s njegovim grijehom, kao ni s njegovim dobrom. Bolji je od grijeha, lošiji od dobra. To smo mi ljudi. Ni u kojem slučaju drugoga se ne treba izbjegavati, bez obzira tko je i kakav je. A ne brinuti se za drugoga je zlo koje vodi u neprijateljstvo.
Zato puritanski odnos prema 'grešnicima' ni u kojem slučaju nije na Isusovoj Liniji. A nažalost baš se u ime Isusa izbjegava one koje mi proglašavamo grešnicima. Često drugoga razumijemo i prihvaćamo ako je 'dobar' prema našim kriterijima, ali kad je različit od naših shvaćanja mi ga ne prihvaćamo. To je ono što nas upozorava Evanđelje: vidimo trun u oko svojega bližnjega, a ne vidimo balvan u svojemu.
Isto tako smo upozoreni da ne umišljamo da smo bolji od drugih jer to nas vodi otuđenju i življenju u iluziji a to znači u nerealan život. Isus se izjednačuje s cijelim svijetom, sa svakim čovjekom. On je bio onaj koji je prekinuo religijsku i socijalnu distancu među ljudima. Bog je postao naš Bog, a svaki čovjek je postao naš brat i sestra. Zato se postavlja pitanje što je ono što ljude distancira jedne od drugih?
Drugi ostaje bez bližnjega a mi također ostajemo samci, pa i onda kad se na ulicama guramo ili kad smo u velikim skupinama. Odbacivanje i osuđivanje grijeha i zla ne znači odricanje od grešnika! Ovo je kršćanski princip. Zato je Crkva mjesto za sve, za 'čiste' i za 'prljave'. Ako bi bila zajednica samo za 'čiste' (tko može i napraviti tu procjenu, osim Bog) kakva bi to bila zajednica kad smo svi grešnici i nesavršeni.
To bi bila podjela i sud zakona a ne princip ljubavi i uzajamnog pomaganja. A kršćanstvo je religija ljubavi, kao što je i utjelovljenje objava Božje ljubavi i praštanja. Isus je taj koji je došao radi grešnika. Crkva, pa i kršćanstvo ne smiju biti 'obijeljeni grobovi'. U njoj trebaju svi imati mjesta, ne zato da ostanu grešni nego da se u njoj pročišćavaju i preporađaju. A znano je da je čovjek biće zajednice pa se zajednički popravlja i upropaštava, uzdiže i pada.
Postoji li u Crkvi neki nepisan zakon po kojem se kategorizira 'nečiste' i time ih se isključuje iz zajedništva? Ima inklinacije da neki uvijek žele biti nešto posebno. Ipak naš učitelj nije bio nešto posebno. Bio je životom i blagovanjem s grešnicima. U radosti i patnji. Iako je bio apsolutni Pravednik. Ljubav prema drugom čovjeku je jedina sila koja nam pomaže da postanemo slični našem Učitelju, Isusu Kristu.
Mi smo također odgovorni za druge samim time što smo ljudi ili što hoćemo biti ljudi. Time mi nadilazimo zakon. Ako imamo ljubavi u svojem srcu tada će biti mjesta i za druge. tada naš posao neće biti samo zarada za nas same nego rad i otkupljenje za sve ljude. Ljubav je sama po sebi otvorena i ne poznaje blokove ni isključenosti. Onaj kome se mi približimo bit će potreban nas i mi njega. On nas treba kao čovjeka, mi njega trebamo kao čovjeka.
Nažalost često se fizičku bolest poistovjeti s moralnom ili se povežu u odgovornosti. Stvarnost je ipak puno kompleksnija. Još danas se stidimo nekih bolesti da ne bi bili isključeni iz zajedništva. Isus nikoga ne odbacuje niti ikoga poistovjećuje s njegovom bolešću.
Zakon štiti i izdvaja. Ljubav voli i sjedinjuje! Iako je zakon potreban kad služi čovjeku, ali vrlo često može sputavati i zaboraviti konkretnog čovjeka. A Isus od nas, njegovih sljedbenika, traži da budemo njemu slični i da ne tražimo svoju korist već korist i sreću drugih ljudi. tek kroz druge ljude i mi istinski postajemo sretni.
Isusu su svi dolazili i svi su bili primljeni i ozdravljeni u dubini svoje duše. Zato je vrhunac kršćanstva razumjeti i prihvatiti čovjeka grešnika i patnika. Marjan Jurčević

6. nedjelja kroz godinu B (Mk 1,40-45)
Popričesna meditacija
“Ako hoćeš, možeš me očistiti!”
“Hoću, budi čist!”
Gubavac dolazi k Isusu. To nije bilo zakonski dopušteno. On je već time prekršio zakon. Vjerojatno je tada svu svoju nadu stavio u ovaj susret s Isusom. Isus se ne ograđuje od tog čovjeka. Dotače ga se. Dakle, ni Isus ne poštuje zakonske propise.
U ozračju čudesne ljubavi i dobrote, Isus svojom čistoćom zahvaća u čovjeka koji je bio nečist. Tako će biti i u sljedećim situacijama koja će nam evanđelja donositi: Isus blaguje s grešnicima, prihvaća bludnice, ne bježi pred carinicima, razgovara s farizejima. Ne boji se zaraze grijeha. No, od tog časa, mnoštvo ide k Isusu. Tako će Isus na križu uzeti mjesto grešnika, uzeti na sebe svu bol svijeta, da bi sve ljude privukao k sebi.
Danas Isus kaže meni i tebi: “Dajem ti čistoću. Povjeruj da sam jači od tvoje gube, da svojom čistoćom mogu oprati svaku tvoju nečistoću. Bogu je sve moguće. Ljubav je moja bolja od života. I neka pokraj tebe i drugi postaju čišći.”
Gospodine! Daj mi shvatiti da je spasenje u Tebi. I daj da onda, po čudesnom obraćenju moga srca, ja doprinosim svijetu pravde i ljubavi.
Priredio: Dario Miletić

HODOČAŠĆE BL. JAKOVU ZADRANINU U BITTETO
od 25. do 29. IV. 2012.
Više: Vidite na posljednjoj stranici ili uzmite program.

Prošla opasnost...!
Vrijeme je prikladno...
Dragi Fra Jozo, Vlado i braćo u Provinciji, Gospodin Vam dao svoj MIR !
Hvala na Vašem razumijevanju, strpljivosti i bratskoj suradnji.
Dva mjeseca, koje vi zovete Studeni i Prosinac, pri kraju 2011, za sve stanovnike DR.Kongo bijahu puni neizvjesnosti, napetosti, nestabilnosti svih institucija .Sve to radi „gungule“ oko onoga što svi običavaju zvati „Predsjednički Izbori“...
Pred tjedan dana, Biskupska Konferencija je dala svoj stav i izvještaj...
Sad smo svi odahnuli, jer je rat izbjegnut...Iako će nereda biti i dalje, ali manje na nivou institucija.... Dakle prošla opasnost! Vrijeme je prikladno...
Mi Franjevci u ovoj Pokrajini Sjeverni Kivu, od 11. Siječnja 2012. započeli smo Otvaranje nove Misije u NGENGERE. Po dogovoru sa našom Franjevačkom Provincijom Sv.Benedikta Afrikanca i Biskupijom Butembo-Beni, mi bi trebali pripremiti otvaranje nove Župe koju će voditi Franjevci i Nove Kuće odgoja, u vidu širenja Franjevačkog Reda u ovoj Pokrajini.
Dovoz kamena i pjeska je već u toku ovih dana jer imamo par tjedana suhe sezone, bez kiše.
Blagoslov kamena temeljca predviđamo prvih dana Veljače.
S POTPUNIM POUZDANJEM U PROVIDNOST KOJA DJELUJE PREKO SUBRAĆE I PRIJATELJA UVJERENI SMO DA JE TO BOŽJA VOLJA I BOŽJE DJELO...
Provincija Sv.Jeronima, Mala Braća i sva subraća kao i Božji Narod, po Božjem Nadahnuću, svak na svoj način i po svojim mogućnostima, biti će sudionici u ostvarenju tog Božjeg Plana.
Hvala Gospodinu koji prosvjetljuje i nadahnjuje...
Hvala Vama kao posredniku i svim našim Prijateljima i Dobročiniteljima...
Uz bratske pozdrave, odani i zahvalni
Fra Ilija Barišić, misionar
Kimbulu, 21.01.20212.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 9 i od 17,30 do 18,30 sati
Nedjeljom i blagdanom prije sv. Mise.

Nedjelja 12. II. 2012. VI . NKG. Dan braka
Ponedjeljak 13. II. Katarina Ricci, Fuska, Kristina
Utorak 14. II. Valentin, Zdravko — molitva sv. Anti . Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati.
Srijeda 15 II. Klaudije, Vitomir. MOLITVENI SUSRET ZA MLADE U ARBANASIMA KOD SESTARA FRANJEVKI U 20 SATI. Ddogovor za SHKM u Sisku
Četvrtak 16. II. . Julijana, Miljenko
Petak 17. II. 7 utemeljitelja Reda lugu BDM, Darko
Subota 18. II . Šimun, Bernardica
Nedjelja 19. II. 2012. VII . NKG. Konrad, Ratko
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise.
Euharistijsko klanjanje: u petak poslije Mise .
KRUNUCA svaki dan u 18,30 sati

Franjevački samostan sv. Frane u Zadru te zadarske župe među kojima su Puntamika, Srce Isusovo, Diklo i druge, organiziraju hodočašće našem sugrađaninu, bl. Jakovu Zadraninu, od 25. travnja do 29. travnja ove godine.
Cijena aranžmana iznosi 1.350 kn, a zainteresirani se mogu prijaviti u agenciju Terra na tel. 023/ 337 294 ili na e-mail: jure@terratravel.hr.
U želji da se afirmira i puku približi lik još jednog uzornog Hrvata na putu svetosti, Jakova Zadranina, franjevački samostan sv. Frane u Zadru te zadarske gradske župe organiziraju hodočašće bl. Jakovu Zadraninu, a zainteresirani se, radi organizacije puta, trebaju čim prije prijaviti na gornju adresu. Možete preuzeti plakat gdje je opisan put hodočašća.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)